સૉશિઅલ મીડિયાની વેબસાઇટ ફેસબુક તેના વપરાશકારોના અનુભવને વધુ ને વધુ સારો કરવા માટે સતત કંઈ ને કંઈ નવું કરતી રહે છે. આ જ કારણ છે કે વપરાશકારો પોતાની જિંદગી સાથે જોડાયેલી નાનીમોટી પળોને તેના પર મૂકવાનું પસંદ કરતા રહે છે. વપરાશકારોને એકબીજા સાથે વધુ સારી રીતે જોડવા અને પોતાના ખાતાને પોતાની ગમતી રીતે મેનેજ કરવા માટે ફેસબુક ‘સી ફર્સ્ટ’ નામની સુવિધા લાવ્યું છે. આ લેખમાં તમે જાણશો કે ‘સી ફર્સ્ટ’ (See First)ની સુવિધા શું છે? તેનો ઉપયોગ કઈ રીતે કરી શકાય છે અને તેમાં વપરાશકારોને શું શું ફાયદા છે? આ સુવિધા હેઠળ વપરાશકાર કોઈ વ્યક્તિ/મિત્ર કે કોઈ પૅજની પસંદગી કરી શકે છે. આવું કરવાથી તે પૅજ કે દોસ્તની પૉસ્ટ તેની ન્યૂઝ ફીડમાં સૌથી ઉપર જોવા મળવા લાગે છે. દા.ત. તમારે તમારા કોઈ દોસ્તની દરેક પૉસ્ટની જાણકારી જોઈએ છે. તમે તેની દરેક પૉસ્ટ જોવા માગો છો. (ઘણાં માબાપોને તેમનાં સંતાનની પૉસ્ટ જોવી હોય છે. તો કેટલાક પ્રેમીને પ્રેમિકાની કે પ્રેમિકાને પ્રેમીની, પતિને પત્નીની તો પત્નીને પતિની, બૉસને કર્મચારીની તો કર્મચારીને બૉસની… દરેક પૉસ્ટ જોવી હોય છે.) ઘણી વાર જાસૂસીનો ઈરાદો નથી હોતો. પરંતુ તમારા સંતાન, તમારી પ્રેમિકા કે તમારી પત્ની, તમારા બોસની ફરિયાદ હોય છે કે તમે તેમની પૉસ્ટ લાઇક જ નથી કરતા, જોતા જ નથી. પરંતુ તમારા મિત્રો (ફેસબુક ફ્રેન્ડ્સ)ની સંખ્યા એટલી બધી થઈ ગઈ કે જ્યારે તમે ફેસબુક ખોલો છો ત્યારે તમને કોઈ બીજાઓની પૉસ્ટ જ જોવા મળે છે. તમે સ્ક્રૉલિંગ કરી કરીને થાકી જાવ પણ તમને તમારા વહાલા વ્યક્તિની પૉસ્ટ દેખાતી નથી. હવે તમારી વહાલી વ્યક્તિ તો તમારી પૉસ્ટને લાઇક કરે છે, તેના પર કૉમેન્ટ પણ આપે છે, પરંતુ તમને તેની પૉસ્ટ દેખાતી જ નથી, તો તમે લાઇક કે કૉમેન્ટ કેવી રીતે કરી શકવાના. કાં તો તમારે સર્ચમાં જઈને તમારી વહાલી વ્યક્તિનું નામ ટાઇપ કરવું જોઈએ અને પછી તેણે શું મૂક્યું છે તે તપાસી શકાય.